P r e d k l a d a c i a  s p r á v a

Európska rada (ER), ktorá zasadala v dňoch 4. a 5. novembra 2004 v Bruseli, sa venovala nasledovným témam: Lisabonská stratégia: príprava na strednodobé hodnotenie, oblasť slobody, bezpečnosti a spravodlivosti: Haagsky program, komunikujúca Európa (Communicating Europe), rozširovanie a vonkajšie vzťahy. Súčasťou programu ER bola diskusia o formovaní EK a rokovania s irackým predsedom vlády Alávím. Delegáciu SR na stretnutí viedol predseda vlády SR Mikuláš Dzurinda. 

Summit možno hodnotiť ako úspešný, mal bezproblémový priebeh. Agendu a schválené závery možno hodnotiť ako nekontroverzné. Na niektoré partikulárne otázky v rámci Haagskeho programu si predsedovia vlád vymenili názory a nakoniec prijali kompromisný návrh.

Európska rada:
 
•	uvítala nový návrh personálneho zloženia EK a jednomyseľne schválila Rozhodnutie o prijatí zoznamu kandidátov na členov Európskej komisie.

•	zaoberala sa správou Skupiny na vysokej úrovni vedenej W. Kokom, obsahujúcou odporúčania pre Európsku komisiu na prípravu strednodobého hodnotenia Lisabonskej stratégie (LS) v marci 2005, ktoré bude zamerané na oživenie lisabonského procesu a na pokročenie v jeho implementácii.

•	prijala nový program zameraný na dosiahnutie priestoru slobody, bezpečnosti a spravodlivosti – Haagsky program. Schválená verzia dokumentu predstavuje kompromis 25 členských krajín EÚ, v jeho znení bola zohľadnená časť pripomienok SR. Výhrady Slovenskej republiky sa týkali častí hovoriacich o rodinnom práve.

•	zdôraznila nevyhnutnosť posilňovať povedomie občanov o význame a dôležitosti práce únie a podporila budúce predsedníctva, aby pokračovali v diskusii o iniciatíve „komunikujúca Európa“ (Communicating Europe). ER ďalej konštatovala, že zodpovednosť za informovanosť a angažovanosť verejnosti leží predovšetkým na národných politikoch, je však potrebná aj verejná a cezhraničná diskusia v rámci celej Európy.

•	v oblasti vonkajších vzťahov sa zaoberala prezidentskými voľbami v USA, krízovou situáciou v Sudáne a na Blízkom východe, Spoločnou stratégiou o Stredomorskom regióne, pokrokom v otázke riešenia sporu týkajúceho sa iránskeho jadrového programu. ER sa stretla s irackým predsedom vlády Alávím, hodnotila pokrok vo vzťahoch s Irakom a ponúkla krajine pomoc. ER sa vyjadrila k priebehu prezidentských volieb na Ukrajine. Na rokovaní politických riaditeľov MZV členských krajín EÚ a kandidátskych krajín bol počas zasadnutia ER posúdený návrh Deklarácie o bezpečnosti a stabilite pre Moldavsko. Rokovanie sa zaoberalo aj reakciou Európskej únie na Moskovskú a Astanskú deklaráciu krajín Spoločenstva nezávislých štátov k otázke reformy OBSE.

Materiál prešiel medzirezortným pripomienkovým konaním. Materiál nemá zvýšený dopad na štátny rozpočet a zároveň nemá dopad na zamestnanosť a životné prostredie.